《夜宿三山禅房漫赋刀剑二首 其二 剑》
明代·卢龙云

匣中有双剑，谁与辨雄雌。当年解其一，遗我心所知。

双龙久未合，斗光望渐移。终难授楚柄，聊用强自持。

水陆有二用，何当任所施。堪笑世间人，腹中亦有之。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。